In nomine domini amen. Per hoc presens publicum instrumentum cunctis pateat euidenter, quod anno a natiuitate eiusdem domini millesimo trecentesimo nonagesimo secundo, indictione quinta decima, die vicesima sexta mensis marcii, pontificatus sanctissimi in christo patris et domini, nostri domini Clementis, diuina prouidencia pape, septimi anno quarto decimo, in mei notarii publici et testium infrascriptorum, ad hoc vocatorum specialiter et rogatorum, presencia personaliter constitute reuerendo in christo patre, domino Roberto de Baubigneyo, decretorum doctore, abbate monasterii sancti Stephani diuionensis, ordinis sancti Augustini, lingonensis diocesis, necnon Petro de Liceyo priore, Guidone de Arcu infirmario, Guillelmo Perrelli cantore, Marcello de Verrangiis sacrista, Philippo de Fauuerneyo, Guillelmo de Arneto, Galthero de Auxona, Johanne Laurencii, Petro de Taneria et Reginaldo de Perrena, canonicis monasterii sancti Stephani predicti ex parte vna. — Et Johanne Couiller, decano cappelle domini ducis Burgundie, in dicta Diuione predicte diocesis ad romanam ecclesiam nullo medio pertinentis necnon dominis Johanne de Vendenissa, Henrico de Villabernum, Petro Pitoice, presbiteris, et magistro Johanne de Cabilone, subdiacono, canonicis dicte cappelle ex parte altera; asserentes se adinuicem grandem controuersiam ac questionem habere et ipsam, in curia romana, pendere ex, et pro vno franco auri oblato, in ecclesia parochiali nostre domine de dicta Diuione, a dicto monasterio sancti Stephani dependente, per dominam ducissam modernam, per decanum et capitulum dicte cappelle recepto seu eorum mandatum, ad prefatos abbatem et conuentum, de jure communi vsu et consuetudine prescripta pertinenti ut dicunt. Dictis decano et capitulo, tam vigore certorum preuilegiorum vsuque et obseruancia lungenis, ad se pertinere contendentibus ut dicunt, tandem dicte partes ab huius modi lite processibus, totali questione discedere cupientes, et pacem inter se nutrire et violatam, si que violata fuerit actore deo reformare et tractatu amicabili huius modi questionem terminari, in suis capitulis, propter hoc, ad sonum campane congregatis, ut est moris, elegerunt et nominauerunt et tenore presencium nominant, et eligunt, ad se dandam questionem supradictam, tam super principali quam expansis tam factis, in curia romana et extra, et faciendis personas infrascriptas: videlicet venerabiles viros magistros Jacobum de Loya, canonicum Cabilonensem, ac Petrum Morellum, in legibus licenciatum, pro parte religiosorum predictorum; pro parte vero decani et capituli predictorum, venerabiles et circonspectos viros magistros Johannem Cambellani, decanum beate Marie Belnensis, et Matheum de Benzene, jure peritos, in arbitros arbitratores, et amicabiles compositores dictarumque questionis seu controuersie decisores, vel alios eligendos in deffectu alterius nominatorum. Quibus dicte partes dederunt, et tenore presencium dant, donant, et concedunt plenariam potestatem et liberam facultatem cognoscendi de jure partium, et meritis huius cause litis et controuersie, videndi que et tractandi actestaciones, deposiciones, et dicta testium productorum, coram prefatis dominis decano et officiali, et per ipsos ad hoc per judicem apostolicum specialiter deputatos, examinatores, omniaque instrumenta, priuilegia et munimenta eorum, prefatis commissariis per partes in modum probacionis exhibita; et quicquid dicte partes vlterius producere, seu exhibere, voluerint, et quicquid est et erit penes notarios cause dictis dominis decano et officialis commissariis ad dictam causam faciendam. Quiquidem arbitri compromissarii seu amicabiles compositores, visis, examinatis et pensatis omnibus exhibendis coram ipsis, possint et valeant dictam causam, questionem, seu controuersiam terminare et decidere, secundum deum et justiciam, et prout ipsis visum fuerit faciendi summarie et de plano sine strepitu et judicii figura. Declaracionem quorum decisionem et pronunciacionem per ipsos faciendas dicte partes prout ad eam pertinet promictunt, ad penam centum francorum auri per partem non parentem commictendorum et parti parenti applicandorum. Ceterum si contigerit, quod absit, quod dicti arbitri electi condescendere nollent aut non possent, in vnam et concordam sententiam, et casu voluerunt et volunt dicte partes, quod acta processus actestaciones habiture, tam instrumenta quod munimenta vniuersa clausa et signata signis notariorum cause, et sigillis dictorum, decani et officialis et aliorum adiunctorum defferantur reuerendo in christo patri ac domino domino moderno episcopo Trecensi. Unacum imposterum agitandis eorum arbitris predictis, vnacum oposicionibus seu conclusionibus eorum, qui visis omnibus supradictis, decidere, declarare, et terminare valeat dictam causam, questionem et controuersiam, in principali et accessoribus, prout in consciencia visum fuerit faciendum. Cuius declaracionem et pronunciacionem in casu predicto quelibet pars, sub pena iam dicta, promictit se ratam et gratam habere, nec contra venire, dicere, uel facere fere se vel alium seu alios quomodolibet in futurum. Et durabit potestas primorum arbitrorum, usque ad proximum festum omnium sanctorum, quorum pronunciacioni, si forsam non staretur. Tunc poterit idem reuerendus episcopus declarare et pronunciare, usque ad festum dominice natiuitatis sequentis, et in casu, quod deus nolit, quod idem reuerendus episcopus pronunciare non possit, totum processum ut sibi mictetur remictat eciam clausum jam dictis commissariis. Acto et concordato quod huiusmodi termino seu compromisso pendentia tempora fatalia non currant cum aliquam partium quodque huiusmodi compromissum composicionibus jam dudum inter partes habitis nullum affuturis preiudicium seu quodcunque nocumentum. Et quod in casu quo huiusmodi causa finem per arbitros non haberet quelibet pars testes contra se productos in curia et extra in dicta causa reporbare valeat finito compromisso, sicut facere et reporbare posset, de iure et racione si de iure et racione fieri possit, quod que partes deposiciones testium Belne in causa examinatorum non videbunt. Licet per electos videantur et videri possint, ad negocium decidendum, nec per eorum necessariam visionem habeantur pro publicatione ne si dicta et deposiciones viderent et tractarent excluderentur, ab vlteriori testium productione que partibus salua manebit apensione per arbitros facienda non obstante. Ad quorum omnium et singulorum premissorum obseruanciam et complementum dicte partes et quelibet ipsarum, voluerunt se et successores suos cogi et compelli, per quascumque curias tam ecclesiasticas quam eciam seculares, coiunctim et diuisim, quam vel quas ipse partes et earum quelibet super hoc duxerint eligendum. Quarum curiarum et cuiuslibet ipsarum viribus cohercionibus et compulsionibus dicte partes et quelibet ipsarum quo ad hoc obligauerunt, astrinxerunt, et submisserunt, se et successores suos, ac omnia et singula bona monasterii, et cappelle predictorum mobilia et immobilia, presencia et futura, vbicumque sint et poterant inueniri; omnibus et singulis excepcionibus juris et facti huic facto contrariis penitus et expresse renunciando. Super quibus omnibus et singulis supradictis dicte partes voluerunt et pecierunt sibi fieri publicum instrumentum per me notarium publicum infrascriptum. Acta fuerunt hec dicte Diuione; anno, indictione, die, mense, loco, et pontificatu suprascriptis. Presentibus discretis viris magistro Guillelmo Laurencii, clerico curato, seu rettore parrochialis ecclesie de Vona, et domino Guidone Feuretot presbitero curato seu rectore ecclesie parrochialis de Aisereyo testibus, ad premissa vocatis specialiter et rogatis. Et ego Guillelmus Brunelli de Argeyo, clericus eduensis, diocesis publicus apostolica et imperiali auctoritate notarius, premissis omnibus et singulis dum sic ut premittitur agerentur vna cum prenominatis testibus, presens fui eaque per alium scripta in notam recepi, publicaui, et in hanc publicam formam redegi, signoque meo solito hic me propria manu subscribendo signaui, requisitus in testimonium premissorum. Signatum signi dicti notarii.